Eskom-werkers staakArgieffoto: GCIS Nagenoeg 15 000 Eskom-werkers verbonde aan die National Union of Mineworkers (NUM), het Woensdag by ŉ onbeskermde staking aangesluit ten spyte van ŉ hofbevel wat die kragverskaffer Dinsdagaand bekom het. NUM het in ŉ verklaring gesê die mynvakbond het besluit om met die volskaalse staking in al nege provinsies voort te gaan om salarisverhogings te eis. Eskom het op sy beurt in ŉ verklaring gesê hy is in gesprek met drie vakbonde, NUM, National Union of Metalworkers of South Africa (Numsa) en Solidariteit, om ŉ “vriendskaplike” oplossing vir hul looneise te vind. Die loononderhandeling is vandeesweek reeds in sy vierde week nadat dit middel-Julie begin het. NUM eis ŉ salarisverhoging van 12% vir die hoogsbetaalde werkers en 13% vir die laagsbetaalde werkers, maar Eskom hou by sy aanbod van 7%. Khulu Phasiwe, ŉ woordvoerder van Eskom, het gesê tugstappe sal teen werkers wat die hofbevel verontagsaam, gedoen word. “Hulle weet hulle mag nie staak nie, aangesien hulle noodsaaklike dienste lewer, net soos die weermag of nooddienste,” het hy bygevoeg.